13/06/2013 | Administración LocalMunicipal
Rianxo
Secretaría
Aprobación definitiva da Ordenanza municipal reguladora da venda ambulante ou non sedentaria

ANUNCIO DE APROBACION DEFINITIVA De conformidade co artigo 49 da Lei 7/85, por non presentarse reclamación algunha durante o periodo de exposición ao público, elevase a definitivo o acordo inicial adoptado polo Pleno do Concello en sesión celebrada o día 04/04/2013 respecto da ORDENANZA MUNICIPAL REGULADORA DA VENDA AMBULANTE OU NON SEDENTARIA. Publícase o texto completo do regulamento, que entrará en vigor unha vez transcorrido o prazo de 15 días dende a súa publicación no BOP, conforme o establecido no artigo 70.2 en relación co artigo 65.2 da Lei 7/85, reguladora das bases do réxime local. ANEXO ORDENANZA REGULADORA DA VENDA AMBULANTE OU NON SEDENTARIA Artigo 1.°.–Obxecto da norma. A presente ordenanza ten por obxecto a regulación da venda ambulante ou non sedentaria, que se desenvolve e caracteriza por levarse a cabo fóra dun establecemento comercial, permanente de forma habitual no termo municipal de Rianxo e ó réxime sancionador aplicable a ela, de acordo cos requisitos, condicións e límites previstos na Lei orgánica 2/1996, do 15 de xaneiro, complementaria da Lei 7/1996, do 15 de xaneiro, de ordenación do comercio minorista, e da Lei 13/2010, do 17 de decembro, reguladora do comercio interior de Galicia. Artigo 2.°.–Concepto.2.1. Considérase venda ambulante ou non sedentaria aquela realizada por persoas comerciantes fóra dun establecemento comercial permanente, de forma habitual, ocasional, periódica ou continuada, nos perímetros ou lugares debidamente autorizados, en instalacións comerciais desmontables ou transportables, incluíndo os camións tenda.2.2. As vendas feitas dentro dos locais ou dos recintos ocupados por un certame feiral non terán a consideración de ambulantes.2.3. A venda ambulante unicamente poderá levarse a cabo en mercados periódicos ou ocasionais, anexos a mercados fixos ou en postos instalados na vía pública que sexan desmontables ou en vehículos. Artigo 3.°.–Modalidades de venda ambulante ou non sedentaria.3.1. As modalidades de venda ambulante ou non sedentaria permitidas no Concello de Rianxo serán as seguintes: a) A venda ambulante en mercados periódicos: aquela autorizada nos mercados situados en poboacións, en lugares e espazos determinados, cunha periodicidade habitual establecida. Dentro deste apartado están encadradas, entre outras, as realizadas en feiras populares, mercadillos e rastros. b) A venda ambulante en postos desmontables instalados na vía pública: aquela autorizada para un número de postos, situacións e períodos determinados e que será autorizada con carácter excepcional. c) A venda ambulante en mercados ocasionais: aquela autorizada en mercados esporádicos que teñan lugar con motivo de feiras, festas ou acontecementos populares. d) A venda ambulante en camión ou vehículo-tenda: aquela realizada nos citados medios e autorizada en zonas ou lugares determinados. e) A venda de excedentes de produtos agrícolas de tempada polos propios produtores que se axusta ó réxime especial coñecido por “réxime do campesiñado”. 3.2. Quedan excluídos da presente regulación os postos autorizados na vía pública de carácter fixo e estable nos que se desenvolvan actividades comerciais de xeito habitual e permanente mediante a oportuna concesión administrativa, que se rexerán polas súas normativas específicas, tales como quioscos ou similares. Artigo 4.°.–Suxeitos da venda.4.1. A venda ambulante ou non sedentaria a poderá exercer toda persoa física ou xurídica que se dedique profesionalmente á actividade de comercio polo miúdo e reúna os requisitos establecidos na presente ordenanza e demais normativa que fose de aplicación.4.2. A venda de produtos agrícolas de temporada a poderán levar a cabo as persoas físicas aínda no caso de que non se dediquen profesionalmente á actividade de comercio polo miúdo, sempre que sexan eles os produtores e reúnan os demais requisitos que para este tipo de venda establece esta ordenanza. Artigo 5.°.–Requisitos para o exercicio da actividade de venda ambulante ou non sedentaria.5.1. Para o exercicio de venda ambulante as persoas deberán cumpri-los seguintes requisitos: 1.°.–Ser persoa física ou xurídica.2.°.–Estar dadas de alta no corresponde epígrafe fiscal do IAE, na modalidade de venda ambulante, en calquera das cotas contidas nas tarifas deste imposto e xustificación de estar ó día no seu pagamento ou, de estar exentos, debe estar dado de alta no censo de obrigados tributarios. Este requisito se refire a calquera das modalidades do IAE, local, provincial, autonómica ou estatal e non supón a obriga de facelo en todos e cada un dos municipios se se satisface unha cota de superior ámbito que xa a comprenda.3.°.–Estar ó corrente do pagamento das súas obrigas coa Facenda Pública e coa Seguridade Social.4.°.–Exercer por si a actividade de venda ambulante. Non obstante, permitirase que a persoa física titular da autorización estea asociada en réxime de cooperativa para os efectos de da-la alta na Seguridade Social e a substitución do autorizado nos supostos previstos nesta ordenanza.5.°.–Dispoñer de póliza contratada sobre seguro de responsabilidade civil que cubra os riscos que puidesen derivarse do exercicio da actividade.6.°.–As persoas xurídicas deberán acreditar os seguintes extremos: o CIF, acta de constitución, estatutos, e escritura de poder outorgada á persoa que asina a solicitude de autorización en representación da empresa.7.°.–Estar en posesión da autorización municipal correspondente para este tipo de venda. Esta autorización sinalará o obxecto da venda, enderezo do titular e deberá manterse, para a súa exhibición, en lugar visible e permanente.8.º.–A autorización á que se fai mención no apartado anterior, será persoal, podendo actuar no seu nome o cónxuxe, fillos, así como os empregados que consten na Seguridade Social por conta do titular comerciante. Esta autorización terá un período de vixencia de cinco anos, renovable automaticamente pero podendo ser revocada por incumprimento do presente regulamento ou das ordenanzas municipais.9.º.–Dispoñer dos permisos de residencia e de traballo que, en cada caso, sexan esixibles, de ser tratar de persoas extranxeiras.10.°.–Estar en posesión do carné sanitario de manipulador de alimentos, actualizado, cando proceda á venta de articules alimenticios.11.°.–Os vendedores ambulantes deberán cumprir no exercicio da súa actividade mercantil coa normativa vixente na materia de exercicio do comercio e da disciplina do mercado, de que os produtos obxecto da venda cumpren as condicións e requisitos esixidos pola normativa que os regula, tanto en materia sanitaria como no referente á súa presentación, etiquetaxe e demais que se establezan nelas, así como de responder dos produtos que venda, de acordo todo elo co establecido pola lei e demais disposicións vixentes.12.º.–Ter aboadas as taxas ou tributos municipais fixados ao respecto.5.2.–En canto aos vendedores de produtos agrícolas excedentes dada a condición especial deste tipo de venda, non se considerará actividade comercial, polo que estarán exentos dos requisitos numerados nos puntos 2,3, 5 e 7 do presente artigo. CAPÍTULO II.–REXIMEN XERAL DA AUTORIZACIÓN Artigo 6.°.–Competencias municipais.6.1. Correspóndelle ó Concello de Rianxo, dentro do seu termo municipal, concede-la autorización para o exercicio da venda ambulante ou non sedentaria. Asemade, corresponderalle a fixación das taxas que se teñan que aboar polo exercicio da actividades en dominio publico. Considéranse circunstancias preferentes para a obtención da autorización de venda: – A situación económica do solicitante e da unidade familiar da que, no seu caso, forme parte. – A residencia no termo municipal de Rianxo. – Favorecer a integración laboral. – O orde nas listaxes de espera. – Estar en posesión da tarxeta acreditativa de estar inscrito na sección de vendedores ambulantes do Rexistro Galego de Comercio.6.2. O vendedor ambulante non adquirirá de ningún xeito dereito sobre o posto que se lle asigne, xa que este non terá carácter permanente. As autorizacións entenderanse concedidas con carácter provisional e a precario, e poderán ser revogadas polo Concello de Rianxo cando o considere oportuno e en atención á desaparición das circunstancias que motivaron a súa concesión, ou se acredite o incumprimento de calquera das condicións da autorización, sen que iso dea orixe a indemnización ou compensación ningunha. Do mesmo xeito, o Concello de Rianxo poderá dispor dos terreos ocupados polos postos de venta ambulante para realizar algún evento especial, sen que isto dea dereito a ningunha indemnización.6.3. Compételle ó Concello de Rianxo a determinación dos artigos dos que se autoriza a venda nos “mercadillos” que se celebren no termo municipal de Rianxo, de conformidade coa normativa específica que regule a comercialización de cada grupo de produtos e as prohibicións específicas contidas na Lei 13/2010, do 17 de decembro, de comercio interior de Galicia. Concretamente autorizase a venda de xamóns e demais embutidos curados sempre que estean provistos da correspondente guía sanitaria.6.4. Queda prohibida en todo caso a venda ambulante dos seguintes produtos: a) Animais vivos, carnes, aves e caza fresca, refrixerada ou conxelada. b) Peixes e mariscos frescos, refrixerados e conxelados, excepto en zonas desabastecidas, fora do centro urbano de Rianxo e previos os trámites e autorizacións necesarios. c) Leite fresco, certificado ou pasteurizado. d) Queixos frescos, requeixo, tona, manteiga, iogur e outros produtos lácteos frescos. e) Produtos de pastelería ou panadería que leven tona ou crema na súa composición por considera-lo deterioro destes compoñentes altamente prexudicial para a saúde. f) Peixes afumados e outras semiconservas. g) Produtos elaborados con maionesas e venda a granel de produtos enlatados, tales coma conservas de peixe, cogombriños, etc. h) Venda a granel de azucres, aceites, arroz e calquera produto non debidamente envasado e etiquetado. i) Prohíbese a venda ambulante de ovos e produtos derivados. Artigo 7.°.–Réxime de solicitude de autorización de venda ambulante ordinaria.7.1. A autorización para o exercicio da actividade deberá ser solicitada polo interesado ou representante debidamente autorizado, en formulario normalizado que se entregará no rexistro municipal.7.2. De recibir a comunicación favorable á solicitude de autorización, o solicitante deberá presentar no prazo de 10 días hábiles desde o seguinte á súa recepción a documentación que se indica para obter a autorización: a) Fotocopia do documento nacional de identidade e da tarxeta do número de identificación fiscal. No caso de que o solicitante sexa estranxeiro deberá acompañar fotocopia do pasaporte e do permiso de residencia e traballo ou da tarxeta de residencia, en vigor, segundo se trate de estranxeiros de países non comunitarios ou comunitarios, respectivamente. b) Certificación de Alta no epígrafe correspondente do IAE. c) Certificación de Alta do solicitante no réxime correspondente da Seguridade Social. d) Declaración de quen vai ser a persoa que vai exercer directamente a venda ambulante no posto. De ser un traballador dependente do solicitante, deberá presentar a alta deste na Seguridade Social. e) Se a autorización afecta á venda de produtos alimenticios, deberá achegar fotocopia do carné de manipulador de alimentos en vigor. f) Certificado acreditativo do correcto funcionamento da maquinaria e instalacións que pretende utilizar, se fora o caso. g) Fotocopia do seguro de responsabilidade civil que garante a cobertura de calquera clase de risco que a actividade poida orixinar. h) Dúas fotografías actuais do solicitante tamaño carné. i) No caso que se alegaran as circunstancias preferentes para a obtención de autorización previstas no parágrafo 1 deste artigo, presentaranse os documentos orixinais acreditativos para a súa comprobación. De aportar copia cotexada da tarxeta acreditativa de estar inscrito na sección de vendedores ambulantes do Rexistro Galego de Comercio non precisará cumprimentar o esixido nos apartados a), b) e c) deste artigo. De non se presentar toda a documentación citada no prazo concedido trala comunicación favorable o solicitante disporá de 10 días hábiles para emenda-lo defecto, debendo presentar toda a documentación necesaria para completa-la solicitude; no caso de non presenta-la citada documentación, considerarase que desiste da súa petición arquivándose sen máis trámite. Artigo 8.°.–Contido da autorización.8.1. O Concello de Rianxo expedirá as autorizacións en documento normalizado, no que se fará constar: – Identificación do titular ou da persoa autorizada que vaia desenvolve-la actividade en substitución do titular, xunto co seu enderezo. – Modalidade de comercio ambulante para a que se habilita a autorización. – Identificación numérica do posto, así como especificación de superficie lineal ocupada. – Produtos autorizados para a venda.8.2. Esta autorización, orixinal ou copia cotexada, deberá ser exhibida polo comerciante durante o exercicio da actividade, colocada no posto en lugar perfectamente visible. CAPÍTULO III.–CONDICIÓNS ESPECÍFICAS DE CADA MODALIDADE DE VENDA AMBULANTE SUBCAPÍTULO 1.–VENDA DE “MERCADILLOS” Artigo 9.°.–Réxime de funcionamento.9.1. Teñen a consideración de mercadillos fixos os que se celebran de forma periódica ó longo de todo o ano, na localización, días e lugares prefixados polo Concello. a) Os mercados ambulantes na parroquia de Rianxo celébranse os mércores e os domingos de cada semana, ocupando a Praza Castelao, Alameda e Praza Virxe de Guadalupe, e na parroquia de Taragoña os venres 1.º e 3.º de cada mes, na Praza de Campo de Pazos. b) O Concello resérvase a facultade de modifica-lo emprazamento, así como o día e hora de celebración, se xurdisen necesidades xerais debidamente xustificadas. Do mesmo xeito, poderá acordar, se xurdiren circunstancias de orde pública ou de interese xeral que así o aconsellen, a suspensión da celebración destes “mercadillos” polo tempo que resulte necesario, sen dereito a indemnización ningunha. c) En ningún caso poderán establecerse novos “mercadillos” sen a autorización previa do Concello. d) Os “mercadillos” terán un horario de funcionamento de 8.00 a 15.00 horas. e) Queda expresamente prohibido: – Instalar ou monta-los postos antes das 8.00 horas. – Permanecer no posto despois das 15.00 horas. – Pernoctar nos respectivos vehículos dentro do recinto de venda.9.2. A instalación dos postos atenderá as seguintes instruccións: a) A venda autorizarase en postos ou instalacións desmontables que terán unha dimensións axeitadas á superficie autorizada. b) A non instalación de posto correspondente durante un mes sen causa xustificada, dará lugar á retirada automática da autorización. c) Os vendedores de artigos de alimentación estarán obrigados a dispoñer de instalación de exposición, venda e almacenamento situadas a unha distancia do chan no inferior a 60 centímetros e, ademais, estarán dotadas de parasoles e protectores que evitan o deterioro ambiental e o contacto directo das mercadorías co público. d) Non se permite que os vendedores aparquen os seus vehículos dentro do recinto de venda, salvo que se trate de vehículos-tenda. Non obstante poderán aparcar tódolos vehículos polo tempo imprescindible para a instalación e desmontaxe dos postos.9.3. Os vendedores ao final de cada xornada comercial, deberán deixar limpos os respectivos espazos. Para estes fins deberán deposita-lo lixo nos depósitos colocados para tal efecto, desfacendo as caixas grandes para aproveitar axeitadamente a capacidade dos depósitos. O incumprimento desta obriga dará lugar á revogación de autorización. Artigo 10.°.–Validez e contido da autorización.10.1. As autorizacións terán unha duración de cinco anos prorrogables, salvo renuncia expresa do titular, retirada municipal da autorización ou aparición de circunstancias que modifiquen as que motivaron o seu outorgamento. A renovación da autorización producirase de forma expresa e por idénticos períodos sempre que se presenten a acreditación de estar de alta na Seguridade Social, de estar ó día no pagamento do IAE e o seguro de responsabilidade civil en vigor. O prazo para a presentación da documentación da renovación será dende o 1 ata o 15 de xaneiro de cada ano.10.2. Dado o carácter intransferible da autorización, poderanse considera-las seguintes excepcións: a) O cambio de titularidade da autorización en caso de falecemento do titular ou renuncia expresa deste á autorización concedida a favor do cónxuxe ou descendente directo en primeiro grao de consanguinidade; neste caso deberá ser devolto o permiso e a Administración estimará o seu outorgamento polo tempo que reste da autorización entre os solicitantes e sempre que cumpran tódalas condicións esixidas neste ordenanza para ser titular. b) Enfermidade do titular ou outra causa suficientemente acreditada que lle impida o exercicio da actividade, a Administración, por petición do interesado e trala estimación de tal circunstancia, poderá autoriza-lo exercicio da venda ó cónxuxe, irmáns, ascendentes ou descendentes directos ata o segundo grao de consanguinidade que estean designados na autorización. c) A Administración municipal estimará a conveniencia de outorgar, en determinados supostos debidamente comprobados, unha autorización provisional para o exercicio da venda ambulante por un tempo non superior a tres meses, prorrogables cando concorran circunstancias económicas e cargas familiares especialmente gravosas nos solicitantes. Artigo 11.º.–Réxime de pagamento da taxa municipal por ocupación de dominio público.11.1. A correspondente taxa por ocupación do dominio público rexerase polo establecido na Ordenanza fiscal reguladora, e liquidarase mensualmente, por adiantado, e dentro dos primeiros quince días naturais, permitíndose os pagos trimestrais e semestrais voluntariamente.11.2. O non pagamento da taxa, total ou parcial dalgún dos períodos, dará lugar á revogación automática da autorización previo aviso ó interesado. SUBCAPÍTULO 2.–VENDA EN FESTAS POPULARES E OUTROS “MERCADILLOS” OCASIONAIS Artigo 12.º.–Réxime de funcionamento.12.1. O Concello poderá acorda-la instalación de “mercadillos” sectoriais para logra-la revitalización comercial dun sector artesanal ou de interese para a comarca e de mercados ambulantes nas festas populares. No devandito acordo fixaranse: a) A situación dos devanditos “mercadillos”. b) As posibles especialidades respecto do réxime xeral de outorgamento de autorizacións e funcionamento dos “mercadillos” que establece esta ordenanza.12.2. Se o acordo de instalación de mercados ambulantes sectoriais e festas populares no dispón cousa diferente, o réxime de outorgamento de autorizacións e de funcionamento será o establecido neste ordenanza con carácter xeral.12.3. O permiso de venda especificará a duración do mesmo e o xeito de pagamento da taxa correspondente. SUBCAPÍTULO 3.–VENDA EN POSTOS NA VÍA PÚBLICA CON POSTO DESMONTABLE E VÍAS PÚBLICAS AUTORIZADAS Artigo 13.º.–Réxime de funcionamento.13.1. O Concello poderá autoriza-la venda en postos desmontables de enclave fixo, situados na vía pública, nalgunha das dúas modalidades seguintes: a) Postos nos que o a súa instalación poida permanecer fixa durante todo o período de autorización. b) Postos que deban retirarse a diario.13.2. A modalidade mencionada no parágrafo a), será admisible para postos de xeados, carpas e vendas en períodos estacionais.13.3. A modalidade de venda establecida no parágrafo b) poderá utilizarse para: a) Venda de caramelos, churros e produtos secos. b) Postos destinados á venda de publicacións de carácter político, económico ou social. c) Venda de produtos artesanais ou bixutería de escasa contía económica.13.4. As condicións particulares de funcionamento, duración do permiso e réxime de pagamento da taxa serán sinalados no acordo que conceda a autorización, e, para o non previsto, serán de aplicación as normas xerais establecidas nesta ordenanza para o exercicio da venda ambulante e as propias do bo desenvolvemento da práctica comercial. Artigo 14.°.–Venda ambulante na vía pública sen posto. Queda prohibida a venda ambulante na vía pública sen posto fixo, de mercadorías de calquera tipo, salvo que o Concello expresamente o autorice. SUBCAPÍTULO 4.–VENDA EN VEHÍCULOS CON CARÁCTER ITINERANTE Artigo 15.°.–Réxime de funcionamento. Esta modalidade de venda só se poderá exercer dende vehículo-tenda e sen posto fixo, axustándose ás seguintes características e nos supostos contemplados no artigo 3-d.1.°.–Os vehículos deberán dispor de cámara frigorifica ou isoterma, en debidas condicións, cando os artigos obxecto de venda autorizados requiran determinadas condicións de frío, refrixeración e conservación.2.°.–A venda limitarase ó ámbito xeográfico ou perimetro do término municipal que se sinale no respectivo permiso. O seu incumprimento motivará a retirada do permiso con prohibición de exerce-la venda durante o tempo que se sinale, sen prexuízo doutra sanción que se determine.3.°.–A autorización municipal de venda, a súa renovación e o pagamento das taxas fixarase no permiso, rexendo no non disposto as condicións xerais da presente ordenanza e da ordenanza fiscal que sexa de aplicación. SUBCAPÍTULO 5.–A VENDA DE PRODUCTOS HORTO-FRUCTICOLAS DE TEMPADA POLOS PROPIOS PRODUTORES, COÑECIDO COMO “RÉXIME DAS CAMPESIÑAS” Artigo 16.°.–Actividades permitidas.16.1. Permíteselle a venda de produtos agrícolas excedentes de tempada que proveñan exclusivamente da súa horta, tales como froitas, verduras, hortalizas ou flores.16.2. Queda prohibida, en consecuencia, a revenda de todos aqueles produtos previamente adquiridos en almacéns de distribución, lonxas ou a outras persoas e, en xeral, de todos aqueles que teñan unha orixe diferente da horta propia. Artigo 17.°.–Da autorización e circunstancias preferentes para a súa obtención.17.1. Para poder exercer este tipo de venda é necesaria estar en posesión da autorización municipal especial correspondente, que ha de estar sempre visible para a comprobación policial. Esta autorización será persoal e intransferible, pero, por causa debidamente xustificada, e de xeito excepcional, poderá actuar en nome da persoa titular, o seu cónxuxe ou fillos.17.2. Poderán solicitar esta autorización unicamente as persoas físicas que sexan propietarias ou teñan dereito de aproveitamento dalgún tipo de terra de labor na que produza as especies que se pretende vender.17.3. Non poderá acadar este tipo de autorización ningún profesional da venda nin ningunha persoa que no produza por si as mercadorías que vai vender. Artigo 18.º.–Documentación que se debe presentar coa solicitude de autorización.18.1. Cando se solicite a autorización a persoa interesada deberá presenta-la seguinte documentación: a) Declaración responsable de que os produtos proveñen da colleita propia na que tamén se indicarán os produtos que se pretenden vender e épocas do ano aproximadas nas que se producen. b) No caso de que se pretenda acredita-la situación económica da unidade familiar farase por medio de copia de última declaración de renda, certificado do Inem, o calquera outro documento que os órganos competentes do Concello consideren oportuno para tal fin. c) Certificación de estar de Alta no Réxime especial agrario da Seguridade Social.18.2. Tódolos datos alegados polos interesados poderán ser comprobados polos servizos competentes do Concello de Rianxo Artigo 19.º.–Características dos postos. Este tipo de venda realízase nas bancadas destinadas a tal fin dentro da Praza de Abastos, quedando prohibida a venda destes produtos fora da mesma. O Concello, por motivos de interese público, poderá suprimi-los espazos habituais, modifica-las súas características ou habilitar outros diferentes. Artigo 20.º.–Horario especial. Estes postos venderán no horario de apertura da Praza de Abastos Municipal. Artigo 21.°.–Estacionamento. Non poderán estacionar na zona de venda, vehículos, remolques, carros, etc., salvo para instalación do posto, carga e descarga. CAPÍTULO IV.–RÉXIME SANCIONADOR Artigo 22.°.–Infraccións. Constitúen infraccións unicamente as condutas tipificadas como tales neste artigo: 22.1. O incumprimento das normas establecidas na presente ordenanza, así como as determinadas na normativa reguladora da defensa dos consumidores e usuarios e demais normativa de aplicación dará lugar á incoación do correspondente procedemento sancionador. As faltas clasificaranse en leves, graves e moi graves.22.2. Serán faltas leves: a) Producir ruídos, berros ou música que incumpran a ordenanza de ruídos e vibracións. b) A falta de ornato ou limpeza das instalacións e da súa zona circundante. c) O incumprimento dos horarios en comezo e finalización da actividade.22.3. Serán faltas graves: a) A comisión de dúas faltas leves no prazo dun ano b) Non cumpri-las normas de seguridade das instalacións e dos seus elementos. c) A venda de produtos distintos dos autorizados. d) A instalación de posto en lugar distinto do autorizado. e) Non recoller o lixo xenerado pola súa actividade. f) Non acreditar mediante factura ou autorización correspondente a procedencia da mercadoría.22.4. Serán faltas moi graves: a) A comisión de dúas faltas graves no prazo dun ano. b) Non estar inscrito no imposto de actividades económicas ou non estar ó día no pagamento das obrigas tributarias respecto da actividade que se exerza. c) Non estar dado de alta no réxime correspondente da Seguridade Social. d) A venda de produtos en estado tal que poidan causar dano para a saúde. e) A venda de produtos prohibidos. f) O incumprimento de cantas obrigas impoñan as disposicións aplicables por razón da actividade que exerzan, especialmente en materia de disciplina de mercado e comercialización. g) Incumprimento das disposicións sanitarias aplicables ás instalacións ou produtos que se vendan. h) O exercicio da actividade por persoa diferente da autorizada ou do seu suplente. i) A instalación dos postos sen autorización. j) A falta de respecto e desacato ós axentes encargados do control e vixilancia do mercadillo.22.5. A aquelas infraccións da presente ordenanza que sexan concordantes coas establecidas na Lei 26/1984 do 19 de xullo, xeral para a defensa dos consumidores e usuarios, seranlles de aplicación o réxime de infraccións e sancións previsto no devandito texto legal, así como nas normas que o desenvolven. Artigo 23.º 23.1. As sancións que se aplicarán serán, sen prexuízo do disposto no apartado 5.° do artigo 24, as que seguen: a) Por faltas leves, multas de 100 ata 750 €. b) Por faltas graves, multas de 750,01 ata 1500 € e suspensión e/ou revogación da autorización. c) Por faltas moi graves: d) Multas de 1.500,01 ata 3000 €. e) Revogación da autorización, mesmo coa posibilidade de chegar a comisa-la mercadoría nos casos de venda de produtos non autorizados e nos casos legalmente establecidos.23.2. Correspóndelle ó Sr. alcalde, ou cargo no que delegue, a imposición de multas e demais sancións.23.3. Para a gradación das sancións valoraranse as circunstancias seguintes: a) O grao de voluntariedade ou a intencionalidade da persdoas infractora. b) A natureza dos prexuizos causados. c) A contía do beneficio obtido. d) O volume da facturación a que afecte. e) A capacidade ou solvencia económica f) A desobediencia ós requirimentos da Administración. g) A reincidencia Artigo 24.°.–Medidas cautelares. En tódolos casos de suposta infracción establecido nos artigos anteriores poderase, ó tempo de apreciarse a súa comisión, reter cautelarmente a autorización de venda, en tanto se tramite o expediente correspondente e se resolva definitivamente a sanción a aplicar.0 tempo de duración da retención cautelar será deducido do que, se é o caso, se fixe na sanción e durante a súa vixencia suporá a prohibición de exerce-la actividade comercial. Artigo 25.°.–Reincidencia.25.1. Apreciarase a existencia de reincidencia cando no término dun ano se cometa por un mesmo infractor, máis dunha infracción leve de idéntica natureza e feitos. Para as infraccións graves ou moi graves, considerarase reincidencia cando se cometan no prazo de ata tres anos.25.2. A reincidencia así apreciada poderá dar lugar, ademais da sanción económica, á retirada definitiva da autorización de venda ambulante. Artigo 26.°.–Procedemento. Para a determinación das infraccións e a imposición das sancións previstas nesta ordenanza será de aplicación o procedemento administrativo sancionador regulado polo real Decreto 1398/93, do 4 de agosto, polo que se aproba o regulamento do procedemento para o exercicio da potestade sancionadora con carácter xeral; a Lei 30/92, do 26 de novembro, reguladora do réxime xurídico das administracións públicas e do procedemento administrativo común, e demais normas concordantes. Rianxo, 04 de xuño de 2013. O alcalde Adolfo F. Muíños Sánchez